ປັບປຸງ, ເພີ່ມທະວີຄູ່ຮ່ວມມືຍຸດທະສາດຮອບດ້ານ ຫວຽດນາມ ແລະ ສະຫະພັນລັດເຊຍ
(VOVWORLD) -ວັນທີ 20 ກັນຍາ, ທີ່ລັດເຊຍ, ຄະນະຜູ້ແທນຂັ້ນສູງ ຄະນະກຳມະການແນວໂຮມປະເທດຊາດ ຫວຽດນາມ ໂດຍທ່ານ ເຈິ່ນແທັງເມິ໋ນ ປະທານ ຄະນະກຳມະການແນວໂຮມປະເທດຊາດ ຫວຽດນາມ ນຳໜ້າ, ມີການພົບປະເຈລະຈາກັບທ່ານ ຮອງປະທານສະພາຕ່ຳຂອງລັດເຊຍ, ທ່ານ Ivan Melnikov ຮອງປະທານຜູ້ທີໜຶ່ງ ຄະນະກຳມະການສູນກາງພັກ ກອມມູນິດສະຫະພັນລັດເຊຍ.
ທີ່ການເຈລະຈາ, ສອງຝ່າຍຖືວ່າ ການພົວພັນລະຫວາງສອງປະເທດ ຈະໄດ້ຮັບກຳລັງພົນໃໝ່ເພີ່ມ ໃນປີ 2019 ເມື່ອຈັດຕັ້ງ “ປີຫວຽດນາມ ຢູ່ ສະຫະພັນລັດເຊຍ” ແລະ “ປີ ສະຫະພັນລັດເຊຍ ຢູ່ ຫວຽດນາມ”. ສອງຝ່າຍເຫັນດີເປັນເອກະພາບຖືວ່າ ການຢ້ຽມສະຫະພັນລັດເຊຍ ຢ່າງເປັນທາງການຂອງທ່ານເລຂາທິການໃຫຍ່ ພັກກອມມູນິດຫວຽດນາມ ເມື່ອຕົ້ນເດືອນກັນຍາທີ່ຜ່ານມາ ໄດ້ສ້າງກຳລັງພົນຢ່າງເຂັ້ມແຂງ ຊຸກຍູ້ການຮ່ວມມືສອງຝ່າຍ.
ທ່ານ Melnikov ເນັ້ນໜັກວ່າ ລັດເຊຍສະໜັບສະໜູນການທີ່ຫວຽດນາມ ຍົກສູງຖານະບົດບາດຂອງຕົນໃນເວທີສາກົນ. ພ້ອມນັ້ນ ສະເໜີສອງຝ່າຍຄວນເອົາໃຈໃສ່ແມ່ນ ສຶກສາອົບຮົມລຸ້ນໜຸ່ມໃຫ້ເຂົ້າໃຈກວ່າເກົ່າກ່ຽວກັບການພົວພັນມິດຕະພາບອັນເປັນມູນເຊື້ອລະຫວ່າງ ສອງປະເທດ; ເພີ່ມທະວີການຕິດຕາມຄວບຄຸມຈາກຝ່າຍສະພາແຫ່ງຊາດ ກໍ່ຄືບັນດາອົງການຈັດຕັ້ງສັງຄົມ ສຳລັບວິວັດການຜັນຂະຫຍາຍບັນດາຂໍ້ຕົກລົງ ຂອງສອງປະເທດຢູ່ບັນດາຂັ້ນຕ່າງໆ, ລະຫວ່າງລັດຖະບານ, ສະພາແຫ່ງຊາດ ກໍ່ຄືບັນດາອົງການຈັດຕັ້ງສົງຄົມ. ທ່ານ Melnikov ສະແດງຄວາມສົນໃຈຕໍ່ປະສົບການຂອງ ແນວໂຮມປະເທດຊາດ ຫວຽດນາມ ໃນການເປັນຂົວຕໍ່ລະຫວ່າງ ລະບອບການເມືອງຂອງປະເທດຊາດ ແລະ ມະຫາຊົນ.